สังคมข่าวหุ้น
ปิดท้ายเดือน พ.ย. แบบไม่ค่อยสู้ดีนัก โดยดัชนีวานนี้ ปิดที่ระดับ 1,568.69 จุด ลดลง 21.00 จุด (-1.32%) มูลค่าการซื้อขาย 159,490.87 ล้านบาท 
ปิดท้ายเดือน พ.ย. แบบไม่ค่อยสู้ดีนัก โดยดัชนีวานนี้ ปิดที่ระดับ 1,568.69 จุด ลดลง 21.00 จุด (-1.32%) มูลค่าการซื้อขาย 159,490.87 ล้านบาท
30 พ.ย. 2564

*… ปิดท้ายเดือน พ.ย. แบบไม่ค่อยสู้ดีนักสำหรับตลาดหุ้นไทย โดยดัชนีวานนี้ (30 พ.ย.) ปิดที่ระดับ 1,568.69 จุด ลดลง 21.00 จุด (-1.32%) มูลค่าการซื้อขาย 159,490.87 ล้านบาท นักวิเคราะห์ฯ เผยตลาดหุ้นไทยวานนี้ปรับลงตามตลาดทั่วโลก โดยยุโรปติดลบราว 1.3% เช่นเดียวกับดาวโจนส์ฟิวเจอร์สร่วง 1.5% หลังซีอีโอโมเดอร์นารับประสิทธิภาพวัคซีนลดลงเมื่อเจอไวรัสโควิดสายพันธุ์โอไมครอน หวั่นกลับมาล็อกดาวน์หากการระบาดรุนแรง ส่งผลลบต่อสินทรัพย์เสี่ยง-ราคาน้ำมันฟิวเจอร์สร่วง ขณะที่ราคาทองคำขึ้น อีกทั้งในประเทศกังวลหากถ้าพบผู้ติดเชื้อโอไมครอนอาจกลับมาล็อกดาวน์อีกครั้ง นอกจากนี้ยังรับแรงกดดันจาก MSCI Rebalance วันนี้ตลาดฯ มีลุ้นรีบาวด์หลังหลุดเส้น 200 ให้แนวรับ 1,560-1,550 แนวต้าน 1,585-1,590 จุด …
*… ศูนย์วิเคราะห์เศรษฐกิจและกลยุทธ์การลงทุนทิสโก้ ประเมิน 2 กรณีโควิด-19 สายพันธุ์โอไมครอนระบาด ชี้กรณีเลวร้าย หุ้นทั่วโลกเตรียมร่วง 15-20% กรณีระบาดน้อย หุ้นมีโอกาสขึ้นจากปัจจุบันแค่ 2-3% คาดข่าวร้ายยังกดดันตลาดช่วง 2-3 สัปดาห์นี้ …
*… เป็นหุ้นพื้นฐานดีที่อยู่ในความสนใจของนักลงทุนมาตลอด สำหรับ บมจ.สยามแม็คโคร (MAKRO) ที่เตรียมเสนอขายหุ้น PO จำนวนไม่เกิน 2,270 ล้านหุ้น เพื่อเสริมศักยภาพขยายธุรกิจค้าส่ง (B2B) ค้าปลีก (B2C) ทั้งในและต่างประเทศ พร้อมเตรียมควง บล.บัวหลวง รวมถึงธนาคารไทยพาณิชย์ และ บล.ไทยพาณิชย์ ในฐานะที่ปรึกษาทางการเงินและผู้จัดการการจัดจำหน่ายและรับประกันการจำหน่าย โรดโชว์แก่นักลงทุนรายย่อย เพื่อให้ข้อมูลยุทธศาสตร์ออมนิชาแนล (O2O) ผสานค้าส่งและค้าปลีก สู่การเติบโตในระดับภูมิภาคในวันที่ 3 ธ.ค.นี้ ตั้งแต่เวลา 15.30-17.00 น. …
*… บริษัท นิวส์ เน็ตเวิร์ค คอร์ปอเรชั่น จำกัด (มหาชน) หรือ NEWS รายงานตลาดหลักทรัพย์ฯ ว่า ที่ประชุมคณะกรรมการบริษัทเมื่อวันที่ 26 พ.ย. 2564 ได้อนุมัติให้ บริษัท ลิเบอเรเตอร์ จำกัด ซึ่งเป็นบริษัทย่อยทางอ้อม เข้าทำรายการซื้อและรับโอนทรัพย์สิน Broker Seat และสิทธิต่าง ๆ ที่เกี่ยวข้องจากบริษัทหลักทรัพย์ เมอร์ชั่น พาร์ทเนอร์ จำกัด (มหาชน) โดยมีราคาซื้อขายที่ 120 ล้านบาท เพื่อเดินหน้าลุยสู่ธุรกิจเทคโนโลยีการเงิน หรือฟินเทค …
*… ก.ล.ต.อนุมัติ “ดุสิตธานี” ขายหุ้นกู้วงเงิน 1,000 ล้านบาท แก่ “นักลงทุนสถาบัน-รายใหญ่” รุ่นอายุ 2 ปี จ่ายดอกเบี้ย 5% ต่อปี เปิดจองซื้อวันที่ 2-3 ธ.ค. และ 7 ธ.ค. 2564 นำเงินไปชำระคืนเงินกู้สถาบันการเงิน-ทุนหมุนเวียนรองรับค่าใช้จ่ายในการบริหารของกลุ่มบริษัท-เพิ่มสภาพคล่อง …
*… เรียกได้ว่ากำลังมาแรงจริง ๆ สำหรับสินทรัพย์ดิจิทัลต่าง ๆ ล่าสุด เดอะมอลล์ ร่วม บิทคับ ร่วมทุนตั้ง BITKUB M เดินหน้าสินทรัพย์ดิจิทัล ผ่าน 3 ยุทธศาสตร์หลัก GLOBALIZATION-DIGITALIZATION-TOURISM ยกระดับไทยขึ้นแท่นศูนย์กลางการลงทุนและการท่องเที่ยวเอเชีย …
*… “เครือไทย โฮลดิ้งส์” กลุ่มธุรกิจประกันและการเงินเจ้าสัวเจริญ สิริวัฒนภักดี รายงานตลาดหลักทรัพย์ฯ “ไทยประกันภัย” จะยุติรับประกันภัยใหม่ตั้งแต่ไตรมาส 1/2565 ลดความขัดแย้งทางผลประโยชน์ของบริษัทในเครือ โดยจะดูแลผู้ถือกรมธรรม์ที่ยังมีผลใช้บังคับไปจนกว่าอายุของกรมธรรม์จะหมดลง …
*… บริษัทหลักทรัพย์ เมย์แบงก์ กิมเอ็ง (ประเทศไทย) แจ้งว่า ตามที่ประชุมวิสามัญผู้ถือหุ้น ครั้งที่ 1/2564 ของบริษัทฯ เมื่อวันที่ 16 พ.ย. 2564 ได้มีมติสำคัญอนุมัติเปลี่ยนชื่อย่อหลักทรัพย์บริษัท จาก “MBKET” เป็น “MST” และอนุมัติการเปลี่ยนชื่อและตราประทับของบริษัทฯ จากเดิมบริษัทหลักทรัพย์ เมย์แบงก์ กิมเอ็ง (ประเทศไทย) จำกัด (มหาชน) เป็น บริษัทหลักทรัพย์ เมย์แบงก์ (ประเทศไทย) จำกัด (มหาชน) นั้น บริษัทได้ดำเนินการจดทะเบียนกับกรมพัฒนาธุรกิจการค้า กระทรวงพาณิชย์ เรียบร้อยแล้วในวันที่ 25 พ.ย. 2564